钦定古今图书集成/理学汇编/学行典/第084卷 > 何垣西畴常言 > 《讲学》
## 钦定古今图书集成/理学汇编/学行典/第084卷 > 何垣西畴常言 > 《讲学》

学贵有常，而悠悠害道。循序而进，与日俱新，有常也。
玩愒自恕，曰：“我未尝废”，非悠悠乎？顾一暴而十寒，斯
害也已。孔子曰：“学如不及，犹恐失之。”

“学不可躐等”，先致察于日用常行。“人能孝于事亲，友
于兄弟，夫妇睦，朋友信，出而事君，夙夜在公，精白承
德，虽穷理尽性，亦无越于躬履实行也。”

学以养心，亦所以养身。盖邪念不萌，则灵府清明，血
气和平，疾莫之撄，善端油然而生矣，是内外交相养
也。《记》曰：“心广体胖”，此之谓也。

君子之学，体用具藏，修之馀时与事物酬酢，因可以
识人情世态，其闲是非利害，岂能尽如吾意哉？有困
心衡虑，则足以增益其所未能也。

子贡谓“性与天道不可得而闻”，夫子非隐也，如“入孝出弟”数语，必行有馀力，而后可以学文。盖实行不先，
则徒文亡益，况可遽闻性与天道乎？后世学者从事
口耳，且茫无所从入，乃窃袭陈言，自谓穷理尽性，亦
妄矣。

《为己之学》，成己所以成物，由本可以及末也。“为人之
学”，徇人至于丧己逐末而不知反本也。

初学自诵数入，若口诵而心不在焉，罔然哉！识其为
何说也。学者展卷，当屏弃外虑，收心于方策闲，熟复
玩味，义理自明，所谓“习矣而知察”也。